Komisjoni otsus,

24. veebruar 2000,

milles kehtestatakse nõukogu direktiivi 97/78/EÜ kohaldamise üksikasjalikud eeskirjad, mis käsitlevad loomset päritolu toodete autotransiiti ühenduse territooriumi kaudu ühest kolmandast riigist teise kolmandasse riiki

(teatavaks tehtud numbri K(2000) 468 all)

(EMPs kohaldatav tekst)

(2000/208/EÜ)

EUROOPA ÜHENDUSTE KOMISJON,

võttes arvesse Euroopa Ühenduse asutamislepingut,

võttes arvesse nõukogu 18. detsembri 1997. aasta direktiivi 97/78/EÜ, milles sätestatakse kolmandatest riikidest ühendusse toodavate toodete veterinaarkontrolli põhimõtted, [1] eriti selle artikli 11 lõiget 4,

ning arvestades järgmist:

(1) Kaubanduses asjatute viivituste vältimiseks on vaja esimeses järjekorras vastu võtta eeskirjad selliste loomset päritolu toodete väljaviimiseks, mis viiakse ühenduse territooriumi kaudu autotransiidiga ühest kolmandast riigist teise kolmandasse riiki.

(2) Neid eeskirju kohaldatakse direktiivi 97/78/EÜ artikli 11 lõike 2 punkti e osas meetmete suhtes, mis käsitlevad ühenduse läbimist maad mööda.

(3) On oluline, et transiitkaupu piiripunktis vastuvõtvat riiklikku veterinaararsti teavitataks kõikidest saabuvatest kaupadest, eelkõige aga väljaspool piiripunkti tööaega saabuvatest kaupadest.

(4) On oluline täpsustada kontrollid, mis tuleb väljumise piiripunktis partii päritolu kontrollimiseks läbi viia.

(5) Samuti on oluline täpsustada väljumise piiripunkti tunnustamise kategooria tagamaks, et piiripunkti töötajad tunnevad kontrollimiseks esitatavaid tooteid.

(6) Partiide kontrollimiseks ja sisenemise piiripunkti saadetavate dokumentide kohta kannete tegemiseks on vaja ühtset lähenemisviisi

(7) Kontrollimisi läbiviivate töötajate osas on ette nähtud erand nende piiripunktide osas, mis on heaks kiidetud ainult kalatoodete kontrollimiseks.

(8) Käesolevat otsust kohaldatakse eraldi kõikidest ühenduse ja konkreetsete kolmandate riikide vahel tunnustatud rahvusvaheliste lepingute ja kokkulepete alusel sõlmitud töökorraldusest.

(9) Käesoleva otsusega ettenähtud meetmed on kooskõlas alalise veterinaarkomitee arvamusega,

ON VASTU VÕTNUD KÄESOLEVA OTSUSE:

Artikkel 1

Direktiivi 97/78/EÜ artikli 11 ja eelkõige artikli 11 lõike 2 punkti 2 kohaldamisel kohaldatakse järgmiseid eeskirju nende loomset päritolu toodete suhtes, mis viiakse maad mööda Euroopa Ühenduse kaudu ühest kolmandast riigist teise.

Artikkel 2

Direktiivi 7/78/EÜ artikli 11 lõike 2 punktis e nimetatud piiripunktideks on:

- kalatoodete puhul kõik piiripunktid, mis on komisjoni otsusega 97/79/EÜ [2] (muudetud kujul) sätestatud loetelus,

- teiste esimeses taandes osutamata loomset päritolu toodete puhul kõik piiripunktid, millele on osutatud esimeses taandes, välja arvatud ainult kalatoodete kontrollimiseks heaks kiidetud piiripunktid.

Artikkel 3

Riiklik veterinaararst, või kalatoodete puhul riiklik veterinaararst või pädeva asutuse poolt määratud esindaja, vastutab selle eest, et käesoleva sätte alusel ühendusest väljuvate partiide puhul viiakse piiripunktis läbi kõik vajalikud kontrollid. Kontrollid on ette nähtud selleks, et kontrollida kas partiid vastavad sisenemise piiripunktis vastuvõetud partiidele ning et need vastavad partiile komisjoni otsuse 93/13/EMÜ [3] B lisas esitatud näidisele vastavalt lisatud sertifikaadis esitatud andmetele.

Artikkel 4

Kontrolli lõpetamisel tuleb partiile lisatud sertifikaadile, millele osutatakse direktiivi 97/78/EÜ artikli 5 lõikes 1, märkida sõnad "Euroopa ühendusest väljaviimise tolliformaalsused ja transiitkaupade kontroll on kinnitatud kooskõlas direktiivi 97/78/EÜ artikli 11 lõike 2 punktiga e", ning piiripunkti tempel, kuupäev ja riikliku veterinaararsti allkiri või kalatoodete puhul kas riikliku veterinaararsti või pädeva asutuse poolt määratud esindaja allkiri.

Artikkel 5

Käesolevat otsust kohaldatakse ilma, et see piiraks ühenduse ja kolmandate riikide vahel rahvusvaheliste lepingute ja kokkulepete alusel sõlmitud töökorralduse kohaldamist.

Artikkel 6

Käesolevat otsust kohaldatakse alates 1. aprill 2000.

Artikkel 7

Käesolev otsus on adresseeritud liikmesriikidele.

Brüssel, 24. veebruar 2000

Komisjoni nimel

komisjoni liige

David Byrne

[1] EÜT L 24, 30.1.1998, lk 3.

[2] EÜT L 315, 19.11.1997, lk 15.

[3] EÜT L 9, 15.1.1993, lk 33.

--------------------------------------------------